Tatoeba sentences — language code: yue
順帶一提，因為好多藝術評論家都認為芭蕾舞定義上就係「跟從古典嗰套技巧嘅舞蹈」，所以覺得現代芭蕾舞經已唔可以算係芭蕾舞嘅一種。
截至 2000 年為止，芭蕾舞經已成為咗一種有龐大影響力嘅舞蹈：世界各地都有人學同跳芭蕾舞。
除此之外，芭蕾舞高度系統化，對佢哋所用嘅舞步有精確嘅分類同描述，所以有唔少現代嘅舞種－包括爵士舞同現代舞呀噉－都有將芭蕾舞上嘅技巧局部噉融入晒去佢哋嘅排舞嗰度。
而且芭蕾舞嗰啲基礎技巧有好多都相當講求肌肉力量、平衡力同手腳協調，有唔少舞蹈界人士指出，冇學過芭蕾舞嘅舞蹈員好多時就係喺呢啲能力上唔夠好，做唔到一啲進階嘅舞步。因為呢啲緣故，就算唔係主攻跳芭蕾舞嘅舞蹈員好多時都會或多或少噉學啲芭蕾舞技巧。
古典芭蕾舞定義上嘅特徵就係會跟足一套特定嘅技巧，即係所謂嘅芭蕾舞技巧：古典芭蕾舞包含咗好多唔同嘅舞步，一場芭蕾舞表演涉及嘅基本上就係一串串用呢啲基本舞步所砌出嚟嘅舞段。
芭蕾舞技巧好多都好講求體能（尤其係進階嗰啲），做得唔小心嘅話好易會整親，所以學生喺學芭蕾舞嗰陣，老師會要求佢哋重複係噉做出呢啲舞步，做到熟嗮為止先至可以去上舞台表演。
值得一提嘅係，芭蕾舞技巧好多時都有男女之別：女舞蹈員跳芭蕾舞嗰陣，好多時都會係集中跳一啲幅度細、但講求雙腳速度快同靈敏嘅舞步，目的係展示佢哋陰柔又纖細嘅敏感性。
而男舞蹈員做嘅就比較多係動作大嘅舞步，例如係要佢哋跳起而且跳得有咁高得咁高，又或者係要佢哋一路跳舞、一路捧起自己個舞伴呀噉，個目的係展示個男舞蹈員嘅肌肉力量有幾咁勁－陽剛同強健。
第一腳位：兩腳腳踭掂住，而腳尖就指住相反方向。第二腳位：似第一腳位，但係兩腳腳踭要分開，彼此之間維持大約髖關節咁闊嘅距離。
第三腳位：同第一腳位類似，但雙腳嘅腳踭要互相平行，大致上去到另一隻腳板嘅中間位置；呢個係比較少用嘅一個腳位，因為成日俾人以為係一個做得衰嘅第一或者第五腳位。
第四腳位：兩隻腳板平行但腳尖指住相反方向，腳尖要去到另一隻腳踭咁遠，兩隻腳板相距大約一隻腳板嘅距離。
第五腳位：係五大腳位當中最難做嗰個；同第四腳位類似，唯一嘅分別係兩隻腳板要掂住。下圖係五大腳位嘅圖解，最左手邊係第一腳位，佢隔離嘅係第二腳位。
喺做越步嗰陣，個舞蹈員會將佢嘅其中一條髀抬 向前、 向後或者向側面, 然後用仲掂住地嗰條髀起跳，飛過若干距離再落地。
越步可以按雙髀之間嘅角度等嘅因素分做多種，當中大越步係比較難但又常見嘅一種，過程如下：個舞蹈員其中一隻腳會向跳嘅方向掃同離地，而仲喺後面嗰隻腳要一𨅝起跳，令到成個人離地。
而喺空中嗰陣，個舞蹈員對髀要擘開成一字馬，而且擘開嘅幅度喺跳躍最高點嗰時要達到最大，兩條髀通常要完全伸直，個身體重心係噉咦向移動嘅方向傾，造成個舞蹈員望落好似成個人喺空中「飄」過咗若干距離噉嘅視覺效果，俾好多評論家覺得係最有美感嘅芭蕾舞舞步之一。
腳尖企係另一種常見嘅技巧，指個舞蹈員跳舞嗰陣淨係腳尖掂地－即係齋用腳趾嚟支撐住成個身體嘅重量，目的係要令個舞蹈員望落好似無重量噉，達到一種輕盈嘅美感。
腳尖企呢家嘢喺女舞蹈員當中零舍常見：女舞蹈員正式上台跳芭蕾舞嗰時所用嗰啲鞋係有特別設計嘅，經過強化能夠撐住個舞蹈員成個身體嘅重量。
喺教芭蕾舞嘅過程當中，老師好多時會首先要啲學生做半腳尖企，即係要啲學生試吓淨係腳板前半橛掂地－一個容易版嘅腳尖企，等佢哋腳板同腳趾有返咁上下強壯，先至試吓要佢哋做更加講求體力嘅腳尖企。
阿拉伯斯卡係一種常見嘅進階舞步，指個舞蹈員淨係一隻腳掂地（掂地嗰隻髀叫支撐髀）而另外嗰隻髀（抬起髀）就外開並且抬高去身體後面，而且要伸到直一直。
條抬起髀抬高嘅角度由 20 度左右嘅低角以至大過 90 度角嘅都有，手嘅位置唔定，而支撐髀嘅腳板可以處於腳尖企或者半腳尖企都得。
阿拉伯斯卡目的係要令成個身體形成一條由膊頭一路延伸落去抬起咗嗰隻髀嘅腳趾尾嗰度嘅線，達到一個靚嘅視覺效果。
阿拉伯斯卡喺實際嘅芭蕾舞表演上極之常用。因為噉，專業芭蕾舞蹈員好多都會用「自己做呢個舞步做得靚唔靚」衡量自己嘅技術，而芭蕾舞界有好多舞蹈員都會記住自己嘅最大阿拉伯斯卡－指佢喺唔犧牲流暢度同精確度之下做阿拉伯斯卡隻抬起髀可以去到幾高。
腳尖旋轉俾人認為係最有美感最好玩嘅芭蕾舞舞步之一。最簡單嗰款腳尖旋轉涉及以下嘅步驟：個舞蹈員首先要雙手臂大開，一隻腳企定定，而另一隻腳處於第二腳位噉嘅位置兼且淨係腳尖掂地。
跟手處於第二腳位位置嗰隻腳要向後移，令雙腳成第四腳位，跟住再用一個快速嘅抽起一嘢將向後移咗嗰條髀抬起，用企定定嗰隻腳做旋轉嘅軸心，用快速抽起嗰股力乘勢令個身體開始旋轉至少 360 度，勁嘅舞蹈員可以再轉若干個圈。
腳尖旋轉可以按照做旋轉嗰陣條髀抬高嘅角度、雙手嘅位置、或者係轉幾多個圈等嘅因素再細分做幾種，重點係個舞蹈員「喺其中一條髀抬起咗嘅情況之下旋轉」。
喺學芭蕾舞嘅過程當中，腳尖旋轉通常都係起碼去到中階嘅學生先會做嘅，噉係因為佢屬於相當之高難度嘅一種舞步，要求個學生有極之勁嘅核心肌同埋平衡力，俾人形容做「芭蕾舞蹈員全部都諗住晒做到最好嘅大師級舞步」。
宏腳尖旋轉係指抬起髀抬起 90 度嘅腳尖旋轉。
一齣芭蕾舞劇係一場芭蕾舞表演。一齣芭蕾舞劇通常會有一個故仔（或者至少有個主題），故仔傳統上多數係以童話故事或者愛情故仔為主。
一齣芭蕾舞劇會分做若干幕，每一幕都係啲舞蹈員靠跳舞再加埋服裝同舞台佈景，嚟表達個故仔嘅其中一段。
《天鵝湖》係由俄羅斯著名作曲家柴可夫斯基作曲嘅一齣芭蕾舞劇，係古典芭蕾舞嘅一個代表作，亦係廿一世紀初最廣為人知嘅芭蕾舞劇。
《天鵝湖》喺 1877 年由莫斯科嘅波修瓦劇院首次公演，及後大受歡迎，俾人攞嚟喺全世界各地表演，引起世人對芭蕾舞嘅興趣。
有評論家仲指出，如果冇咗《天鵝湖》幫手將古典芭蕾舞發揚光大，好可能就唔會有及後嘅一眾芭蕾舞劇大作。
《天鵝湖》取材自俄羅斯嘅一個民間故事，講述身為公主嘅女主角俾邪惡魔法師羅夫巴特詛咒變成天鵝，後嚟佢同王子相遇並且墮入愛河。
唔同版本嘅天鵝湖喺幕嘅鋪排、排舞同埋某啲情節等各方面可以有所不同，但共通點係都會用返柴可夫斯基作嘅曲同喺故仔上跟返個大方向：多數版本嘅天鵝湖有三至四幕，第一幕講述王子開舞會慶祝生日，並且俾佢母后催佢結婚，王子因為冇得自由戀愛覺得唔開心，於是決定同佢朋友去湖邊打獵散心。
第二幕就講王子去到湖邊，差啲想搵箭射一隻天鵝嗰陣，見到嗰隻天鵝變咗做個公主，得知公主受到詛咒變咗做天鵝，喺某啲時間先可以化做人身，兩個人然後仲鍾意咗對方。
喺跟住落嚟嗰一到兩幕當中，羅夫巴特會嘗試阻礙兩個人嘅戀情。最後結局視乎版本而定：有啲版本嘅天鵝湖有大團圓結局，講王子同公主最後合力打低羅夫巴特解開詛咒，又有啲版本係最後悲劇收場，講公主俾羅夫巴特捉走而且變唔返做人類。
喺排舞方面，多數版本嘅天鵝湖都會有王子同公主分別做嘅變奏舞（指由飾演嗰個角色嘅舞蹈員單獨跳），而且喺第二幕嗰度通常都會搵四個女舞蹈員返嚟做配角團隊跳舞，扮演小天鵝做天鵝公主嘅陪襯，呢班女舞蹈員所跳嘅就係好出名嘅小天鵝之舞。
《合桃鉗》係柴可夫斯基另一個舞曲大作，1892 年首次公演，成日俾人攞嚟同《天鵝湖》相提並論。《合桃鉗》嘅故仔大致上係噉嘅：講述聖誕節，細路女卡拉娜由佢嘅教父嗰度收到一份特別嘅聖誕禮物－一個軍官造型嘅合桃鉗。
當晚，卡拉娜瞓唔著，半夜靜靜雞走去客廳嗰度睇佢個合桃鉗，仲攬住個合桃鉗瞓著咗。
跟住喺卡拉娜再擘大眼嗰陣，發現自己縮細咗，仲俾一班老鼠包圍，跟手佢個合桃鉗出手救咗佢，然後兩個人仲一齊合力打敗入侵客廳嘅老鼠王同老鼠軍團，後嚟卡拉娜仲同合桃鉗鍾意咗對方，並且喺第二幕當中進入一個神奇魔法世界嗰度冒險。